Prvo javno predstavljanje drugog razreda Slikarsko dizajnerskog smjera UŠLS u *Galeriji mladih* pruža nam uvid u obrazovanje naših izlagača te u različita iskustva stečena kroz proteklu nastavnu godinu.

Osim pristupa slikarskim vještinama koje stječu kroz redovnu nastavu iz predmeta *Slikarske tehnike* *i materijali* te predmeta *Crtanje i slikanje*, naši su učenici imali priliku sudjelovati na nekoliko radionica koje su, po mom sudu, obogatile njihovo kreativno razmišljanje i izražavanje.

To su npr. suradnja kroz radionice s diplomiranom dizajnericom Miom Bogovac u skopu *Dana kreativnih industrija* (radionica dizajna dubrovačkog suvenira), kao i radionica *Gruške priče* u suradnji s *Nomadom*. Koristeći odabrane faze procesa dizajna, u oba slučaja učenici su stekli osnovna iskustva o realizaciji dizajnerskog produkta.

Slijede radionica slikanja filmskih scenografija u suradnji s filmskim festivalom *Tišina molim,* kao i radionica *Skrivene boje otoka Lokruma* u suradnji s *Dubrovačkim muzejima* i kustosicom Barbarom Margaretić, *Tehničkim muzejom u Zagrebu* i muzejskom pedagoginjom KatarinomKardum Ivanišin, te *Rezervatom otok Lokrum* i dr. sc. Marijom Crnčević, na kojoj su upoznali prirodne boje i bojila koja se tradicionalno koriste u našem kraju i koja su jednako primjenjiva u pojedinim slikarskim tehnikama.

Izloženi radovi pružaju nam uvid u jedan iznimno zanimljiv pristup mladih osoba ijedno vrlo zrelo izražavanje kroz različite slikarske tehnike. Teme su raznolike: od mediteranskog pejzaža (prezentiranog na jedan drukčiji način nego smo inače navikli), preko geometrijskih apstrakcija, vlastite interpretacije portreta poznatih majstora, te slikanja vlastitog autoportreta.

Mladi slikari Slikarsko dizajnerskog smjera koji nam se po prvi put javno predstavljaju su: Franka Erceg, Antonela Knežević, Petra Marić, Rea Vukosavić, Ernest Vierda, Tara Šipčić, Marijana Murati, Mihaela Kralj, Mara Šačić, Marija Kalinić, Marija Zvrko, Nicole Fernandez, Ivona Raič.

Ivana Selmani, prof. Crtanja i slikanja